الإدعاء
- من ساعات صفحة "كل يوم معلومة تهمك" على فيس بوك نشرت فيديو على أنه قصة حقيقية لطفل في الصين ماتت والدته في حادث، وإن أهلها تبرعوا بقلبها لرجل ظهر في الفيديو، وكان الطفل بيبكي بشدة وماسكتش إلا لما الراجل ده شاله على أساسه إنه عايش بقلب والدته.
– الفيديو حصل على عشرات الآلاف من المشاهدات والشير، لكن في الحقيقة الفيديو عبارة عن إعلان أنتجته ما تسمى بـ”الخدمة التليفزيونية العامة” لشبكة “CCTV”، زي ماسبيرو أو التليفزيون المصري عندنا كده.
– الإعلان اللى تم إنتاجه لتشجيع االناس على التبرع بأعضائهم، ده تم بثه وتناقله على شبكة التدوين المُصغر الصينية (weibo) في مارس 2017، وكان اسمه “نبضات قلب أم” أو بالصينية “妈妈的心跳”.
* الإعلان جذب انتباه الصينيين في بلادهم لدرجة إنهم قالوا أنه لأول مرة يشوفوا إعلان حلو كده، وكمان تم إدراجه في مدونات صينية على أنه من أفضل إعلانات عام 2017.. وبالتالي الفيديو مش لواقعة حقيقية.